KOŠICE. Do prípadu okolo stavby rodinného domu na Starej spišskej ceste sa zaangažovala aj prokuratúra.
Branislav Bujňák z Krajskej prokuratúry Košice uviedol pre Korzár, že Okresná prokuratúra Košice I si vyžiadala zo Stavebného úradu mesta Košice "podrobné vyjadrenie a súčasne kompletný na vec sa vzťahujúci spisový materiál".
Dodal, že dôvodom bol náš článok z februára o tejto stavbe.
Prokuratúra konštatovala nesprávny postup
Písali sme, že stavebný úrad vydal v marci 2017 stavebné povolenie na rekonštrukčné práce, prístavbu a nadstavbu pôvodného rodinného domu.
Pracovníci úradu tvrdili, že stavebník, Prvá košická obchodná, s. r. o., zbúral aj nosné steny, ktoré mali byť v zmysle povolenia zachované.
Podľa ich vyjadrenia sa o zbúraní dozvedeli až vtedy, keď stavebník požiadal 6. apríla 2018 o stanovisko k iným, menej závažným zmenám. Hodlali to riešiť neskôr v rámci kolaudačného konania.Prečítajte si tiež:
"Po preskúmaní na vec sa vzťahujúceho spisového materiálu Okresná prokuratúra Košice I konštatovala nesprávny postup stavebníka, keďže zmeny stavby oproti stavebným úradom schválenej projektovej dokumentácii (odstránenie pôvodného rodinného domu) vykonal bez toho, aby vopred požiadal stavebný úrad o posúdenie tejto zmeny z toho pohľadu, či táto zmena podlieha vydaniu nového stavebného povolenia," konštatovala prokuratúra.
Zistila aj nesprávny postup stavebného úradu, ktorý "po zistení, že sa stavba uskutočňuje v rozpore so schválenou dokumentáciou a stavebník plánované zmeny vopred neprejednal so stavebným úradom, nevykonal na stavbe štátny stavebný dohľad".
Ten sa rozhodol úrad vykonať až vo februári 2019 po otázkach Korzára.